‘Belê nóú in SA - daar is winskopies’ | Netwerk24
Deur William Horne 02 November 2018 14:14
Die positiewe stemming onder beleggers wys Suid-Afrika is nou op die “regte koers”, het Kenny Fihla, hoof van korporatiewe en beleggingsbanksake by Standard Bank, Donderdag op ’n beleggerskonferensie in New York gesê.
Kenny Fihla, hoof van korporatiewe en beleggingsbanksake by Standard Bank. Foto: Argief
Oor grondhervorming sê hy daar is geen rede tot kommer vir beleggers nie, omdat Suid-Afrika “uiteindelik op koers” is om ’n gepaste grondhervormingsbeleid toe te pas wat die kommer sal besweer van diegene met grond en van dié daarsonder.
Fihla het op die sesde South Africa Tomorrow-konferensie in New York gepraat en gesê hy is steeds vol vertroue dat grondhervorming volgens ’n demokratiese proses, soos in die Grondwet uiteengesit, sal geskied.
Daarbenewens is hy bereid om sy “kop op ’n blok te sit” dat die land se ekonomiese groei teen einde van 2019 met ’n ekstra persentasiepunt sal versterk. “As staatsbestedingsprogramme se doeltreffendheid verbeter kan word, kan daar nog ’n persentasiepunt teen 2020 bygevoeg word.”
Pres. Cyril Ramaphosa se veldtog om $100 miljard se beleggings na die land te lok, het binne ses maande reeds byna $55 miljard se beleggings laat realiseer.
“Ons weet dat beleggers kort op die hakke van goeie ekonomiese groei volg, en die bedrag wat reeds belê is, wys dat Suid-Afrika se ekonomie nou op ’n goeie koers is met deurlopende belangstelling van die internasionale gemeenskap,” sê Fihla.
Hy is optimisties oor die toekoms.
“Koop vinnig; Suid-Afrikaanse bates gaan nie meer vir lank goedkoop wees nie.”
Meer oor: Standard Bank | Ekonomie | Ekonomiese Groei
Reserwebank: ‘Populiste gaan nie wen nie’